BCPG ลุยสร้างวินด์ฟาร์ม “นาบาส-2” มั่นใจ COD ปี 68 ตามแผน
BCPG พร้อมเริ่มก่อสร้าง “วินด์ฟาร์ม” นาบาส-2 ในฟิลิปปินส์ หลังลงนามในสัญญาเงินกู้และสัญญาการก่อสร้างเรียบร้อย รับสิทธิ์ขายไฟฟ้าในโครงการโรงไฟฟ้าพลังงานสีเขียวระยะเวลา 20 ปี มั่นใจสามารถเปิดดำเนินการเชิงพาณิชย์ได้ในปี 2568 ตามแผน
BCPG พร้อมเริ่มก่อสร้าง “วินด์ฟาร์ม” นาบาส-2 ในฟิลิปปินส์ หลังลงนามในสัญญาเงินกู้และสัญญาการก่อสร้างเรียบร้อย รับสิทธิ์ขายไฟฟ้าในโครงการโรงไฟฟ้าพลังงานสีเขียวระยะเวลา 20 ปี มั่นใจสามารถเปิดดำเนินการเชิงพาณิชย์ได้ในปี 2568 ตามแผน
27 ก.พ. 2566

นายนิวัติ อดิเรก ประธานเจ้าหน้าที่บริหารและกรรมการผู้จัดการใหญ่ บริษัท บีซีพีจี จำกัด (มหาชน) หรือ BCPG เปิดเผยว่า บริษัทฯ ในฐานะบริษัทผู้ร่วมทุนในบริษัทเพโทรวินด์ เอเนอร์ยี จำกัด ซึ่งเป็นผู้พัฒนาโครงการโรงไฟฟ้าพลังงานลมนาบาส-2 ได้ร่วมลงนามในสัญญาเงินกู้มูลค่า 1,811 ล้านฟิลิปปินส์เปโซ หรือประมาณ 1,100 ล้านบาท กับธนาคารเพื่อการพัฒนาแห่งสาธารณรัฐฟิลิปปินส์ (Development Bank of the Philippines)
ทั้งนี้ เพื่อนำเงินมาพัฒนาและก่อสร้างโครงการโรงไฟฟ้าพลังงานลมนาบาส -2 ขนาดกำลังการผลิต 13.2 เมกะวัตต์ บนเกาะวิซายัส เมืองนาบาส สาธารณรัฐฟิลิปปินส์ หลังจากก่อนหน้านี้ได้มีการลงนามในสัญญาจ้างออกแบบวิศวกรรม จัดหาและก่อสร้างโครงการฯ เมื่อปลายปี 2565 ที่ผ่านมาเรียบร้อยแล้ว โดยบริษัทฯ คาดว่าโครงการโรงไฟฟ้าพลังงานลมนาบาส-2 จะสามารถก่อสร้างแล้วเสร็จ และเปิดดำเนินการเชิงพาณิชย์ได้ภายในปี 2568
“บริษัทฯ มั่นใจว่า โรงไฟฟ้าพลังงานลมนาบาส-2 ขนาดกำลังการผลิต 13.2 เมกะวัตต์ จะดำเนินการสำเร็จลุล่วงและเปิดขายไฟฟ้าได้ในปี 2568 ตามแผน โดยโครงการ นาบาส-2 ได้รับสิทธิ์การขายไฟฟ้าในโครงการโรงไฟฟ้าพลังงานสีเขียว (Green Energy Auction Program) ของฟิลิปปินส์ ที่อัตรา 5.76 ฟิลิปปินส์เปโซ/กิโลวัตต์-ชั่วโมง หรือประมาณ 3.63 บาท/กิโลวัตต์-ชั่วโมง เป็นระยะเวลา 20 ปี” นายนิวัติ กล่าว
ทั้งนี้ ตั้งแต่ปี 2560 บีซีพีจีได้เข้าลงทุนธุรกิจโรงไฟฟ้าพลังงานลม ในฟิลิปปินส์ โดยถือหุ้นร้อยละ 40 ใน บริษัท เพโทรวินด์ เอเนอร์ยี จำกัด กำลังการผลิตรวม 49.2 เมกะวัตต์ โดยมีโรงไฟฟ้าพลังงานลมนาบาส-1 ที่เปิดดำเนินการแล้วขนาด 36 เมกะวัตต์ และโรงไฟฟ้าพลังงานลมนาบาส-2 ที่อยู่ระหว่างการพัฒนา 13.2 เมกะวัตต์ ซึ่งเมื่อโรงไฟฟ้าพลังงานลมนาบาส-2 แล้วเสร็จจะทำให้บริษัทฯ มีกำลังการผลิตตามสัดส่วนการลงทุนรวมเท่ากับ 19.7 เมกะวัตต์